बजाज ऑटो की दिसंबर तिमाही का मुनाफा 40% बढ़ा  
बजाज ऑटो को दिसंबर तिमाही के दौरान 667.11 करोड़ रुपये का शुद्ध लाभ हुआ है, जो पिछले साल की समान तिमाही से 40.4 फीसदी अधिक है।
दोपहिया बनाने वाली प्रमुख कंपनी बजाज ऑटो को दिसंबर 2010 में समाप्त तिमाही के दौरान 667.11 करोड़ रुपये का शुद्ध लाभ हुआ है, जो इससे पिछले साल की समान तिमाही से 40.4 फीसदी अधिक है।  कंपनी ने एक विज्ञप्ति में यह जानकारी दी। इससे गत वित्तीय वर्ष की इसी तिमाही में कंपनी को 475.14 करोड़ रुपये का शुद्ध लाभ हुआ था। आलोच्य तिमाही में कंपनी की कुल बिक्री भी 27 फीसदी की बढ़ोतरी के साथ 4028.18 करोड़ रुपये पर पहुंच गई, जो पिछले वित्तवर्ष की इसी तिमाही में 3165.84 करोड़ रुपये थी।  कंपनी ने कहा, इस तिमाही में लागत मूल्य में बढ़ोतरी हुई है, जिसके कारण कंपनी को अपना मुनाफा बरकरार रखने के लिए काफी चुनौतियां उठानी पड़ी।